
Endometriózisos betegek in vitro fertilizációval létrejött blasztocisztáinak vizsgálata time-lapse technika alkalmazásával

Endometriózis esetén a méhnyálkahártyát alkotó endometrium a méh üregén kívül is megjelenik. A kórkép jellemzően fájdalmas menstruációval, kóros kismedencei fájdalommal és akár meddőséggel is társulhat.
Tanulmányunkban az endometriózis megtermékenyülésre, embriófejlődés ütemére, embrió-morfológiai jellemzőkre, blasztociszta fejlődési állapot elérésének valószínűségére, blasztociszta-minőségre, valamint beágyazódásra gyakorolt hatását vizsgáltuk in vitro fertilizációs kezelések során.
A vizsgálatban endometriózisos betegek (Endo+) embrióinak fejlődését vetettük össze egyéb okból meddő párok (Endo–) embriófejlődésével, time-lapse technika (TLT) segítségével. A TLT állandó tenyésztési feltételeket biztosít, az embriófejlődésről folyamatos megfigyelést és dokumentációt tesz lehetővé.
A 150 vizsgált ciklus 75 Endo+, 75 Endo– arányban oszlott el. A megtermékenyülési arány (73% vs. 65,4%, p=0,037) magasabb volt az Endo+ csoportban. A két csoport embriói hasonló ütemben fejlődtek, az Endo+ csoport embriói a korai osztódás során gyengébb morfológiai értékkel rendelkeztek (39,8% vs. 50,3%, p=0,03), ugyanakkor nagyobb eséllyel fejlődtek blasztocisztává (74,6% vs. 57,5%, p<0,01), azonban azok minőségében, ill. a klinikai terhesség arányában jelentős különbség nem mutatkozott.
A kapott adatok arra utalnak, hogy az endometriózisos betegek embriói hasonló ütemben, de valamivel gyengébb minőségben fejlődtek az egyéb okból meddő párok embrióihoz képest.



